CELEX: C2005/205/47
Language: el
Date: 2005-08-20 00:00:00
Title: Υπόθεση T-219/05: Προσφυγή — αγωγή της Marta Andreasen κατά της Επιτροπής των Ευρωπαϊκών Κοινοτήτων, που ασκήθηκε στις 6 Ιουνίου 2005

20.8.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 205/25
            
         Προσφυγή — αγωγή της Marta Andreasen κατά της Επιτροπής των Ευρωπαϊκών Κοινοτήτων, που ασκήθηκε στις 6 Ιουνίου 2005
   (Υπόθεση T-219/05)
   (2005/C 205/47)
   Γλώσσα διαδικασίας: η γαλλική
   Η Marta Andreasen, κάτοικος Βαρκελώνης (Ισπανία), εκπροσωπούμενη από τους δικηγόρους Julien Leclère και Jean-Marie Verlaine, με τόπο επιδόσεων στο Λουξεμβούργο, άσκησε ενώπιον του Πρωτοδικείου των Ευρωπαϊκών Κοινοτήτων στις 6 Ιουνίου 2005 προσφυγή — αγωγή (στο εξής: προσφυγή) κατά της Επιτροπής των Ευρωπαϊκών Κοινοτήτων.
   Η προσφεύγουσα — ενάγουσα (στο εξής: προσφεύγουσα) ζητεί από το Πρωτοδικείο:
   
               —
            
            
               να ακυρώσει την απόφαση περί παύσεως που έλαβε η Ευρωπαϊκή Επιτροπή στις 13 Οκτωβρίου 2004 (SEC 2004 12 57 τελικό) στην υπόθεση Andreasen Marta κατά Επιτροπής και, επομένως, να αποκαταστήσει την προσφεύγουσα σε θέση υπαλλήλου με ταυτόσημη σειρά και βαθμό (ήτοι A2 — AD15) λόγω παραβάσεως των άρθρων 6, παράγραφος 1, της ΕΣΔΑ και 6, 9, 10 και 24 του παραρτήματος IX του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων (στο εξής: ΚΥΚ)·
            
         
               —
            
            
               να υποχρεώσει την Επιτροπή των Ευρωπαϊκών Κοινοτήτων να καταβάλει αποζημίωση ισοδύναμη με το ποσό των μισθών που οφείλονται από το χρονικό σημείο ενάρξεως ισχύος της προσβαλλομένης αποφάσεως μέχρι την ημερομηνία εκδόσεως της αποφάσεως του Πρωτοδικείου για την οικονομική ζημία που υπέστη η προσφεύγουσα, ήτοι 12 300 ευρώ ανά μήνα.
            
         
               —
            
            
               να υποχρεώσει την Επιτροπή των Ευρωπαϊκών Κοινοτήτων να καταβάλει ποσό 1 000 000 ευρώ ως χρηματική ικανοποίηση λόγω της ηθικής βλάβης που υπέστη η προσφεύγουσα·
            
         
               —
            
            
               επικουρικώς, αν το Πρωτοδικείο κρίνει ότι δεν πρέπει να γίνει δεκτό το κύριο αίτημα της προσφεύγουσας, να υποχρεώσει την Επιτροπή των Ευρωπαϊκών Κοινοτήτων να καταβάλει συνολικό ποσό ισοδύναμο με το ποσό:
               
                           (i)
                        
                        
                           του συνόλου των μισθών που οφείλονται στην προσφεύγουσα έως την ηλικία των 65 ετών (επίσημη ηλικία συνταξιοδοτήσεως)·
                        
                     
                           (ii)
                        
                        
                           της αντίστοιχης εισφοράς προς το συνταξιοδοτικό ταμείο της προσφεύγουσας·
                        
                     
                           (iii)
                        
                        
                           1 000 000 ευρώ ως χρηματική ικανοποίηση λόγω ηθικής βλάβης·
                        
                     
         
               —
            
            
               να υποχρεώσει την Επιτροπή να καταβάλει ποσό 12 000 ευρώ υπέρ της προσφεύγουσας, λόγω των δαπανών στις οποίες υποβλήθηκε η προσφεύγουσα και οι οποίες δεν περιλαμβάνονται στα δικαστικά έξοδα·
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα
   Η προσφεύγουσα διορίστηκε στις θέσεις υπολόγου της Επιτροπής και διευθύντριας εκτελέσεως προϋπολογισμού με απόφαση της 11ης Δεκεμβρίου 2001. Στις 22 Μαΐου 2002, η προσφεύγουσα στερήθηκε τη θέση της ως υπολόγου. Στις 28 Αυγούστου 2002, η προσφεύγουσα τέθηκε σε αργία και κινήθηκε πειθαρχική διαδικασία εις βάρος της. Τον Μάρτιο του 2004, συγκροτήθηκε ένα πειθαρχικό συμβούλιο. Κατόπιν των συστάσεων του ως άνω συμβουλίου, η προσφεύγουσα παύθηκε από τα καθήκοντά της με την προσβαλλόμενη απόφαση.
   Με τον πρώτο λόγο ακυρώσεως, η προσφεύγουσα προβάλλει ότι η διαδικασία που οδήγησε στην παύση της είναι άκυρη, για τον λόγο ότι δεν πληρούνται εν προκειμένω οι προϋποθέσεις της αμεροληψίας και της ανεξαρτησίας που προβλέπονται από το άρθρο 8 του παραρτήματος IX του ΚΥΚ, καθώς και από το άρθρο 6 της Ευρωπαϊκής Συμβάσεως των Δικαιωμάτων του Ανθρώπου. Στο πλαίσιο αυτό, η προσφεύγουσα ισχυρίζεται, αφενός, ότι οι επίτροποι που διατύπωσαν τις εις βάρος της κατηγορίες αποτελούσαν μέρος της αρμόδιας για τους διορισμούς αρχής (στο εξής: ΑΔΑ) που αποφάσισε την παύση της και ότι, αφετέρου, το πειθαρχικό συμβούλιο αποτελείτο, με μία εξαίρεση, μόνον από υπαλλήλους της Επιτροπής.
   Με τον δεύτερο λόγο ακυρώσεως, η προσφεύγουσα προβάλλει, κατ'αρχάς, ότι η απόφαση περί παύσεως συνιστά μια δεύτερη πειθαρχική κύρωση εις βάρος της, η οποία στηρίζεται στα ίδια πραγματικά περιστατικά που οδήγησαν στη θέση της σε αργία και η οποία επιβλήθηκε, ως εκ τούτου, κατά παράβαση του άρθρου 9 του παραρτήματος IX του ΚΥΚ. Η προσφεύγουσα επικαλείται, στο πλαίσιο του ιδίου λόγου ακυρώσεως, την προβαλλόμενη παρέλευση των προθεσμιών που προβλέπονται από το άρθρο 24 του ιδίου παραρτήματος. Κατά την προσφεύγουσα, η ως άνω παρέλευση συνιστά, επίσης, παράβαση του άρθρου 6 της Ευρωπαϊκής Συμβάσεως των Δικαιωμάτων του Ανθρώπου. Επιπλέον, η προσφεύγουσα επικαλείται την έλλειψη αιτιολογίας της προσβαλλόμενης αποφάσεως, καθώς και την προβαλλόμενη δυσαναλογία της κυρώσεως που της επιβλήθηκε.